Predkladacia správa

Materiál sa predkladá na rokovanie vlády Slovenskej republiky na základe procedúry zavedenej podľa Európskej dohody o pridružení, uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej (ďalej len Európska dohoda o pridružení). Návrh Memoranda o porozumení medzi Európskym spoločenstvom a Slovenskou republikou o podmienkach účasti Slovenska na programe Spoločenstva Customs 2002 nadväzuje na rozhodnutie Asociačnej rady Európskej únie a Slovenskej republiky o prijatí všeobecných pravidiel a podmienok pre účasť Slovenskej republiky v programoch Spoločenstva, ktoré má rámcový charakter a ktoré schválila vláda SR uznesením č. 140 dňa 13. februára 2002. Návrh vychádza aj z Dodatkového protokolu k Európskej dohode o pridružení, ktorý bol uverejnený v Zbierke zákonov Slovenskej republiky pod č. 163/1998 Z. z. 

 Znenie Memoranda o porozumení je rovnaké pre všetky kandidátske krajiny. Na základe záverov z rokovania DG TAXUD EK so zástupcami Misií kandidátskych krajín zo dňa 3. 10. 2001, sa v dňoch 15.a 16. apríla 2002 uskutočnilo na Generálnom riaditeľstve TAXUD Európskej komisie v Bruseli rokovanie o konečnom znení textu memoranda a textu prílohy. V priebehu rokovania bol dohodnutý aj spôsob jeho prijatia, ktoré sa uskutoční oficiálnou výmenou listov medzi Ministerstvom financií Slovenskej republiky a Európskou komisiou. Dokument bude podpísaný ministrom financií SR a komisárom Európskej komisie Frederikom Bolkesteinom.

Program Spoločenstva Customs 2002 je pokračovaním programu Matthaeus pre zvýšenie odbornosti pracovníkov colnej správy a pracovníkov Sekcie colnej a daňovej Ministerstva financií Slovenskej republiky. Formou seminárov a odborných stáží umožňuje zlepšenie a zjednodušenie pracovných postupov, zavádzanie nových poznatkov, získaných na pracoviskách colných správ Európskeho spoločenstva a ich začlenenie do systémov používaných v našej praxi. Samozrejme, najdôležitejším aspektom programu Customs 2002 je podpora pri príprave colníkov na vstup do Európskej únie tak, aby mohla Colná správa SR ihneď po prijatí za člena EÚ začať plniť svoje úlohy vyplývajúce z členstva, v plnom rozsahu. Dôležitou súčasťou programu je aj legislatíva spojená s bojom proti colným podvodom a daňovým únikom, pašovaním drog, odhaľovaním falšovaných výrobkov a napodobenín, následnými kontrolami, poľnohospodárskou politikou, využívaním informačných technológií, európskym tranzitom, atď. Akcie programu Customs 2002 sú uskutočňované na základe bilaterálnych alebo multilaterálnych dohovorov medzi členskými štátmi EÚ a kandidátskymi krajinami. Na akciách programu sa zúčastňujú odborní pracovníci Colného riaditeľstva SR, colných úradov SR a Sekcie colnej a daňovej Ministerstva financií SR. Výkonom funkcie národného koordinátora pre program Spoločenstva Customs 2002 je poverený pracovník oddelenia medzinárodných vzťahov 7. odboru Colného riaditeľstva SR.
Memorandum o porozumení EÚ a SR obsahuje podmienky, na základe ktorých Slovenská republika, ako kandidátska krajina pre vstup do EÚ, bude mať od druhého polroku 2002 podobný štatút, aký majú členské krajiny EÚ pri účasti na akciách programu Spoločenstva Customs 2002. Jedná sa o účasť na odborných seminároch, výmenných stážach a multilaterálnych kontrolách v oblasti colníctva. Do konca 1. polroka 2002 bude účasť zamestnancov Colnej správy Slovenskej republiky a Sekcie colnej a daňovej MF SR, hradená z finančných zdrojov Európskej komisie. Uvedené podmienky vyžadujú finančný príspevok SR v navrhovanej výške 158.895 EUR ročne. Tento príspevok môže byť spolufinancovaný z  programu Phare na základe príslušného finančného memoranda v prvom roku až do výšky 50 %. 
V ďalšom roku sa očakáva 40 % spoluúčasť na financovaní časti zo zdrojov Phare a po prijatí SR za riadneho člena EÚ sa bude vyžadovať plné hradenie finančného príspevku zo zdrojov štátneho rozpočtu SR.

	Požadovaný finančný príspevok 158.895 EUR pre účasť na programe Spoločenstva Customs 2002 za každý rok pokladáme, vzhľadom na predpokladanú účasť na viac ako 20 výmenných akciách (seminároch a stážach) v členských krajinách, za primeraný. Finančný príspevok môže byť na začiatku každého roka upravovaný na základe skutočného počtu činností, na ktorých sa Slovensko počas daného roka plánuje zúčastniť. Úprava sa uskutoční vždy na základe žiadosti o finančné príspevky, ktorú následne po schválení predloží Európska komisia. Podľa skutočných potrieb finančného rezortu bol celkový finančný príspevok na 2. polrok 2002 upresnený na 79.448 EUR.

	Účasť Slovenskej republiky na programe Spoločenstva Customs 2002 vytvára každoročne nároky na štátny rozpočet, ktoré v roku 2002 predstavujú 79.448 EUR. Účasť Slovenskej republiky na programe nemá ekonomický, environmentálny vplyv a ani vplyv na zamestnanosť.